b'\n_START_ARTICLE_\nPentti J\xc3\xa4rvinen (k\xc3\xa4sikirjoittaja)\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nJ\xc3\xa4rvisen lapsuuskodin pihapiiriss\xc3\xa4 H\xc3\xa4meenlinnan keskustassa sijaitsi sanomalehti H\xc3\xa4meen Kansan kirjapaino ja toimitus. Kadun puolella J\xc3\xa4rvisen is\xc3\xa4 johti Ty\xc3\xb6v\xc3\xa4en s\xc3\xa4\xc3\xa4st\xc3\xb6pankin konttoria ja \xc3\xa4iti myi Marimekkoa h\xc3\xa4meenlinnalaisille. Pojasta tuli jo kouluvuosina H\xc3\xa4meen Kansan taidekriitikko ja kes\xc3\xa4toimittaja. _NEWLINE_Koulunk\xc3\xa4ynti H\xc3\xa4meenlinnan lyseossa j\xc3\xa4i kakkoseksi ensin pikaluistelulle, sitten kirjoittamiselle, kirjallisuudelle ja teinikuntatoiminnalle. P\xc3\xa4\xc3\xa4sty\xc3\xa4\xc3\xa4n ylioppilaaksi ja selvitty\xc3\xa4\xc3\xa4n armeijasta RUK:n kurssijulkaisun p\xc3\xa4\xc3\xa4toimittajana J\xc3\xa4rvinen aloitti Turun yliopistossa kirjallisuustieteen, sosiologian ja filosofian opinnot. H\xc3\xa4n valmistui filosofian maisteriksi 1977. _NEWLINE_Toimittajan t\xc3\xb6it\xc3\xa4 J\xc3\xa4rvinen teki lukiovuosistaan l\xc3\xa4htien mm. H\xc3\xa4meen Kansassa, Aamulehdess\xc3\xa4 ja Turun alueradiossa. Vuonna 1974 h\xc3\xa4n siirtyi Turusta Helsinkiin TV 1:n ajankohtaistoimitukseen. A-studiosta h\xc3\xa4n siirtyi vuonna 1977 TV 1:n viihdetoimitukseen. T\xc3\xa4lt\xc3\xa4 ajalta tunnetuimpia t\xc3\xb6it\xc3\xa4 ovat Hepskukkuu, Hukkaputki ja Akkulaturit, joissa J\xc3\xa4rvinen toimi sek\xc3\xa4 k\xc3\xa4sikirjoittajana ett\xc3\xa4 ohjaajana. Vuoden 1985 j\xc3\xa4lkeen h\xc3\xa4n toimi TV 1:ss\xc3\xa4 ohjaaja-tuottajana teatteritoimituksessa, taidelinjan Profiktio-projektissa, Mediapajassa, Draama 2001 -projektissa ja Draama+-projektissa. Vuonna 2002 J\xc3\xa4rvinen siirtyi radioviihteen p\xc3\xa4\xc3\xa4llik\xc3\xb6ksi ja vuonna 2007 Yle VISIOn kehitysp\xc3\xa4\xc3\xa4llik\xc3\xb6ksi. H\xc3\xa4n j\xc3\xa4i el\xc3\xa4kkeelle Yleisradiosta vuonna 2008._NEWLINE_Pentti J\xc3\xa4rvisen poika Atte J\xc3\xa4rvinen (s. 1975) tunnetaan mm. tv-sarjojen Pasila ja Ihmisten puolue ohjaajana ja k\xc3\xa4sikirjoittajana.'